แจ็กกี สจวร์ต

**เซอร์ จอห์น ยัง "แจ็กกี" สจวร์ต** (; เกิด 11 มิถุนายน ค.ศ. 1939) เป็นอดีตนักแข่งรถ ผู้บรรยายกีฬา และผู้บริหารการกีฬาท้าความเร็วชาวบริติชจากประเทศสกอตแลนด์ เคยเข้าร่วมการแข่งขันฟอร์มูลาวันตั้งแต่ฤดูกาล  ถึง  และได้รับฉายาว่า "เจ้าลมกรดแห่งสกอตแลนด์" สจวร์ตเป็นแชมป์โลกฟอร์มูลาวันประเภทนักขับด้วยกันสามสมัยกับทีร์เรลล์ และชนะการแข่งขันกรังด์ปรีซ์ 27 รายการตลอดเก้าฤดูกาลแข่งขัน

สจวร์ตเกิดที่เมืองมิลตันและเติบโตที่เมืองดัมบาร์ตันในครอบครัวที่ประกอบธุรกิจตัวแทนจำหน่ายรถออสตินและจากัวร์ โดยเขาเป็นน้องชายของจิมมี นักแข่งรถผู้เคยเข้าร่วมการแข่งขันบริติชกรังด์ปรีซ์ 1953 ให้แก่เอกูว์รีเอก็อส เขาไม่สามารถศึกษาต่อในระดับมัธยมศึกษาด้วยภาวะเสียการอ่านที่ยังไม่ได้รับการวินิจฉัยในขณะนั้น และเริ่มฝึกงานเป็นช่างยนต์ในธุรกิจของครอบครัว อย่างไรก็ตามเขามีความสามารถทางกีฬาโดยเฉพาะกีฬายิงเป้าบิน ซึ่งเขาชนะการแข่งขันชิงแชมป์ของสหราชอาณาจักรและยุโรปมาตั้งแต่อายุ 13 ปี และเคยเข้าร่วมการแข่งขันคัดเลือกเพื่อเป็นนักกีฬายิงปืนของทีมบริเตนใหญ่ในโอลิมปิกฤดูร้อน 1960 สจวร์ตเริ่มแข่งรถตามคำชักชวนของลูกค้าธุรกิจครอบครัวที่ต้องการให้ทดลองขับรถของตน ก่อนที่เขาจะลงแข่งให้แก่เอกูว์รีเอก็อสในการแข่งขันระดับประเทศ ระหว่างนั้นเขาก็ได้รับความสนใจจากเคน ทีร์เรลล์ หัวหน้าทีมฟอร์มูลาจูเนียร์ของคูเปอร์คาร์ ซึ่งสนับสนุนให้เขาเข้าร่วมการแข่งขันบริติชฟอร์มูลาทรีในฤดูกาล 1964 จนกระทั่งได้รับตำแหน่งแชมป์ประจำฤดูกาลมาครอง

สจวร์ตเซ็นสัญญาแข่งขันฟอร์มูลาวันให้แก่บีอาร์เอ็มในฤดูกาล  หลังจากปฏิเสธข้อเสนอของทีมอื่นระหว่างการแข่งขันบริติชฟอร์มูลาทรีและฟอร์มูลาทู โดยเขาเข้าร่วมการแข่งขันกรังด์ปรีซ์รายการแรกที่แอฟริกาใต้ ชัยชนะครั้งแรกของเขามาจากการแข่งขันกรังด์ปรีซ์ที่อิตาลีและการแข่งขันแบบไม่ชิงแชมป์ของสโมสรนักแข่งรถอังกฤษ ทำให้เขาจบฤดูกาลแรกของตนเองด้วยอันดับที่สามในการชิงแชมป์โลกประเภทนักขับ สจวร์ตย้ายมายังทีมอิสระของทีร์เรลล์ที่ใช้แชสซีของมาทราในฤดูกาล  และได้รับตำแหน่งแชมป์โลกประเภทนักขับสมัยแรกในฤดูกาลถัดมาด้วยผลงานโดดเด่น ดังเช่นชัยชนะที่เขาทิ้งห่างนักขับคนอื่นมากกว่าสองรอบจากการแข่งขันที่สเปนและมากกว่าหนึ่งรอบที่บริเตนใหญ่ เขาได้รับตำแหน่งแชมป์สมัยที่สองและสามในฤดูกาล  และ  ตามลำดับ ด้วยรถที่ทีร์เรลล์ผลิตขึ้นเองภายใต้ทีมใหม่ ระหว่างนั้นเขาประสบกับปัญหาทางสุขภาพจากการแข่งขันและเดินทางอย่างหนัก เช่น โรคติดเชื้อโมโนนิวคลีโอซิสและกระเพาะอาหารอักเสบ เขาจึงตั้งใจที่จะออกจากการแข่งขันฟอร์มูลาวันหลังสิ้นสุดฤดูกาล 1973 แต่จำเป็นต้องถอนตัวก่อนกำหนดหลังจากนักขับร่วมทีม ฟร็องซัว เซแวร์ ประสบอุบัติเหตุจนถึงแก่ชีวิตก่อนหน้าการแข่งขันรายการสุดท้ายของฤดูกาลที่สหรัฐอเมริกา สจวร์ตครองสถิตินักแข่งฟอร์มูลาวันที่มีชัยชนะมากที่สุด (27 ครั้ง) ยาวนานถึง 14 ปี จนกระทั่งอาแล็ง พร็อสต์ ชนะการแข่งขันโปรตุกีสกรังด์ปรีซ์ 1987 และครองสถิตินักขับสัญชาติบริติชเพียงคนเดียวที่ได้รับตำแหน่งแชมป์โลกประเภทนักขับสามสมัย จนกระทั่งลูวิส แฮมิลตัน ได้รับตำแหน่งแชมป์สมัยที่สามของเขาในฤดูกาล 

นอกเหนือจากการแข่งขันฟอร์มูลาวัน สจวร์ตพลาดชัยชนะอย่างเฉียดฉิวในการแข่งขันอินเดียแนโพลิส 500 ครั้งแรกของเขาประจำปี 1966 และเข้าร่วมการแข่งขันแคน-แอมในฤดูกาล 1970 และ 1971 หลังจากเลิกแข่งรถ เขาได้ผันตัวมาเป็นผู้บรรยายกีฬาทางสถานีโทรทัศน์เอบีซี โดยรายงานครอบคลุมทั้งการแข่งขันกีฬาท้าความเร็วอย่างอินเดียแนโพลิส 500 ยาวนานมามากกว่าสิบปี และการแข่งขันกีฬาโอลิมปิกฤดูร้อนอีกหลายรายการ เขากลับมายังการแข่งขันฟอร์มูลาวันพร้อมกับก่อตั้งสจวร์ตกรังด์ปรีซ์ร่วมกับพอล บุตรชายของเขา และรับหน้าที่เป็นหัวหน้าทีมตั้งแต่ฤดูกาล  ถึง  สจวร์ตยังมีบทบาทสำคัญในการส่งเสริมความปลอดภัย และรณรงค์ให้มีการพัฒนาบริการดูแลทางการแพทย์และปรับปรุงเส้นทางประจำสนามแข่งความเร็ว จากความสำเร็จและการมีส่วนร่วมในวงการแข่งความเร็ว เขาได้รับพระราชทานเครื่องราชอิสริยาภรณ์จักรวรรดิบริติช ชั้นจตุรถาภรณ์ และบรรดาศักดิ์เป็นอัศวิน ภายหลังการเสียชีวิตของจอห์น เซอร์ทีส ใน ค.ศ. 2017 สจวร์ตกลายเป็นแชมป์โลกฟอร์มูลาวันจากคริสต์ทศวรรษ 1960 คนสุดท้ายที่ยังมีชีวิตอยู่ นอกจากนี้เขายังเป็นผู้ชนะการแข่งขันกรังด์ปรีซ์ที่อายุมากที่สุดที่ยังมีชีวิตอยู่

## สถิติการแข่งรถ
### สรุปอาชีพนักแข่งรถ

; หมายเหตุ
* &nbsp;ไม่มีสิทธิ์สะสมคะแนนและอันดับเพื่อชิงแชมป์ เนื่องจากเข้าร่วมการแข่งขันในฐานะนักขับระดับสูง (graded driver)

### ผลการแข่งขันฟอร์มูลาวันชิงแชมป์โลก
(คำสำคัญ) (การแข่งขันที่กำหนดเป็น **ตัวหนา** หมายถึงนักขับได้ตำแหน่งโพล; การแข่งขันที่กำหนดเป็น *ตัวเอียง* หมายถึงนักขับทำรอบได้เร็วที่สุด)




### ผลการแข่งขันฟอร์มูลาวันแบบไม่ชิงแชมป์
(คำสำคัญ) (การแข่งขันที่กำหนดเป็น **ตัวหนา** หมายถึงนักขับได้ตำแหน่งโพล; การแข่งขันที่กำหนดเป็น *ตัวเอียง* หมายถึงนักขับทำรอบได้เร็วที่สุด)

## หมายเหตุ

## อ้างอิง

## บรรณานุกรม
* 

## แหล่งข้อมูลอื่น

* 
* 

หมวดหมู่:นักแข่งรถสูตรหนึ่งชาวสกอตแลนด์
หมวดหมู่:นักแข่งรถชาวสกอตแลนด์
หมวดหมู่:แชมป์โลกฟอร์มูลาวันประเภทนักขับ
หมวดหมู่:เซอร์
หมวดหมู่:ผู้ได้รับเครื่องราชอิสริยาภรณ์โอบีอี